CELEX: C2005/296/27
Language: sk
Date: 2005-11-26 00:00:00
Title: Vec C-340/05: Návrh na začatie prejudiciálneho konania podaný uznesením Oberlandesgericht München z  9. septembra 2005 , ktorý súvisí s trestným konaním proti Stefan Kremer

26.11.2005   
            
            
               SK
            
            
               Úradný vestník Európskej únie
            
            
               C 296/15
            
         Návrh na začatie prejudiciálneho konania podaný uznesením Oberlandesgericht München z 9. septembra 2005, ktorý súvisí s trestným konaním proti Stefan Kremer
   (Vec C-340/05)
   (2005/C 296/27)
   Jazyk konania: nemčina
   Oberlandesgericht München (Nemecko) podal uznesením z 9. septembra 2005 na Súdny dvor Európskych spoločenstiev návrh na začatie prejudiciálneho konania, ktorý súvisí s trestným konaním proti Stefan Kremer a bol doručený kancelárii Súdneho dvora 19. septembra 2005.
   V návrhu ide o prípad, v ktorom bol osobe v jednom členskom štáte (hostiteľskom členskom štáte) správnymi úradmi z dôvodu nedostatku spôsobilosti odňatý vodičský preukaz alebo zakázané jeho nadobudnutie ako také, nové nadobudnutie vodičského oprávnenia v hostiteľskom členskom štáte je podmienené tým, že žiadateľ musí svoju spôsobilosť preukázať lekárskym a psychologickým posudkom podľa predpisov hostiteľského členského štátu, táto osoba vyššie uvedené nepreukáže a následne, bez toho, aby uplynula lehota zákazu v hostiteľskom členskom štáte, nadobudne vodičské oprávnenie v inom členskom štáte (štát vystavenia).
   Oberlandesgericht München žiada Súdny dvor, aby rozhodol o nasledujúcich otázkach:
   „Je potrebné vyložiť článok 8 ods. 4 smernice 91/439/EHS (1) tak, že smernica v tomto prípade pripúšťa zákonnú úpravu hostiteľského členského štátu, podľa ktorej je možné použiť vodičské oprávnenie štátu vystavenia v hostiteľskom členskom štáte iba na žiadosť a po preskúmaní, či sú alebo už nie sú splnené podmienky opatrenia podľa článku 8 ods. 2 smernice,
   alebo vyplýva z požiadavky vzájomného uznávania vodičských preukazov podľa článku 1 ods. 2 smernice ako aj z požiadavky úzkeho výkladu článku 8 ods. 4 tej istej smernice, že hostiteľský členský štát musí uznať platnosť vodičského oprávnenia bez predchádzajúceho kontrolného konania a že má iba právomoc odoprieť právo užívania vodičského oprávnenia v hostiteľskom členskom štáte, pokiaľ (naďalej) existujú dôvody, ktoré odôvodňujú použitie opatrení podľa článku 8 ods. 2 smernice?“
   
      (1)  Ú. v. ES L 237, s. 1.